**THE UNSHAKEABLE FOUNDATION OF GOD**

**SAM 46**

1 Pathian chu kan inhumhimna leh kan chakna, Mangan laia ṭanpui vartu hnai reng a ni.

2 Chuvângin, leilung hi lo danglamin, Tlângte hi tuifinriat chhûng daihah insawn mah sela,kan hlau lo vang;

3 A tuite chu ri hum humin phûl bulh bulh mah sela, A fâwn nasat avângin tlângte hi nghîng dur dur mah sela, kan hlau chuang hek lo vang. (Selah)

4 Lui pakhat a awm a, chumi pêngte chuan Pathian khawpui chu a tilâwm ṭhîn, Chungnungbera awmna hmun thianghlim chu.

5 Pathian chu a lai takah a awm a, a nghîng lo vang a; Pathianin khawfîng chah hunah chuan a ṭanpui ang.

6 Hnam tin an ri hum hum a, ramte chu a nghîng a; Ani chuan a aw a chhuah a, leilung hi a lo tui zo ta a.

7 Sipaihote Lalpa chu kan hnênah a awm a; Jakoba Pathian chu kan kulhbîng sâng a ni.(Selah)

8 Hawh u, Lalpa thiltihte hi en rawh u, Leilunga thil a tihchhiatziate hi.

9 Ani chuan indonate chu kâwlkil thlengin a tireh ṭhîn a; Thal ngul chu a titliak a, fei chu a sât bung ṭhîn a; Tawlailîrte chu meiah a rawh ral ṭhîn.

10 Ngawi ula, Pathian ka ni tih hi hre rawh u: Hnam tin zîngah chawimawiin ka awm ang a, leiah hian chawimawiin ka awm ang.

11 Sipaihote Lalpa chu kan hnênah a awm a; Jakoba Pathian chu kan kulhbîng sâng a ni. (Selah)

**PATHIAN LUNGPHUM NGHING THEI LO CHU**

**The Unshakable Foundation of GOD**

**Thu hmahruai (Introduction) :**

Kan tûnlai khawvêl inlumlet dân thlîr hian, chanchin thar zawng zawng deuhthaw hi inremlohna leh indona thuthang leng vêlin a khata, khuarêl chhiatna thlengte chuan khawvêl pum mai hi min nghawng buaia; tin, kan vêlah hian inlaichinna kehchhia hmuh tûr pawh an va tam tehlul êm. Nimahsela, eng dinhmunah pawh ding ila, kan harsatna chu engpawh lo ni se, Sam 46-na hian Pathian chu kan rinna lungphum nghîng ve ngai lo a nih zia min kawhhmuh chiang hle a ni.

Sam 46-na hian Pathian chu tunge a nih chiah a, kan beiseina chu khawiah nge a awm tih min hriattîrin, Pathian ṭhatna leh kan chunga a rinawmna hi he thu kaltlang hian kan hre thei a. Kan dinhmun chu engang pawh ni lo ni se, Amah fak chhan tûr kan la nei fan a ni tih min hrilh nawn a ni. Keimahni leh kan dinhmun inthlâk ṭhîn mahse, kan Pathian erawh a danglam ngai lo.

**-1-**

**DAY 1**

**NGHING VE NGAI LO PATHIAN CHU KA INHUMHIMNA A NI**

**The Unshakeable God is My Refuge**

Bible chhiar tûr te : Sam 46:1-11, Malakia 3:6

"Pathian chu kan inhumhimna leh kan chakna, mangan laia ṭanpui vartu hnai reng a ni" Sam 46:1

"Sipaihote LALPA chu kan hnênah a awm a; Jakoba Pathian chu kan kulhbîng sâng a ni." Sam 46:11

**Zirlai:**

Sam 46-na hi Isarael faten Pathian chibai an bukna hla niin, Pathian chu englaipawha a mite tana hnai reng ṭhin a nih zia fakna hla a ni a. A mi ten hun harsa ber an paltlang lai pawha chhanhim ṭhin tu danglam ngai lo Pathian a nih zia he Sam aṭang hian kan hmu a ni.

He Sam hi kan hun harsa berah pawh Pathianin min kalsan loh zia min hrilh nawntu thu mawi tak niin, Pathian chu kan harsatna hmunah chuan a awm ve reng a, min thlahthlam ve ngai lo. Kan Pathian chu, he khawvêl buaina leh harsatna tena a sawinghin rual a ni lova, a thiltihtheihna leh awmpuina nung pawh khawvel buaina ten an hneh rual lova chak a ni a, he lei hlutna danglam reng leh ngaihdan inthlakthleng reng kârah pawh hian Pathian thu chu a danglam ve ngai lo.

Kan nunah harsat buaina ten hneh tuma min rum ṭhaih lai pawhin, danglam ngai lo Pathianah chuan chawlhna leh himna kan hmu a, khuarêl chhiatna leh indo thuthang vêl kârah pawh kan rin Pathian chaka chu a nghîng ve chhin ngai lo a ni tih he Sam kaltlang hian kan hmu a ni. (Sam 46:2-3) & (Sam 46:8-9)

Min ngaihsak zia leh kan tana hnai reng a nih zia Pathian chuan a tilang ṭhîn a, atana kan thinlung kan hawn phawt chuan kan ban phakah min ṭanpui tûrin a hnai reng ṭhîn. Kan hnênah a awm reng a, danglam lo Pathian a ni tih nghet takin kan ring thei ang. Chhiatna thleng leh buaina kârah pawh a ni chu kan muanna leh inhumhimna a ni.

LALPA Engkimtitheia hnênah chuan humhimin kan awm a, amah chu kan chakna leh himna, englaipawha ṭanpuivartu hnai reng a ni.

**Mahni inenlêtna:**

Sam 46 hi i lo chhiar fo tawh a nih pawhin ngun takin, fim taka ngaihtuah chungin vawi engemaw zat lo chhiar nawn leh la, i chênna khawvêl leh i nun hman mêk dân kha chik taka ngaihtuah chungin he Sam hian Pathian chu i inhumhimna, i chakna, i mangan laia ṭanpuitu hnai reng a nih zia pawm tûrin a pui che em? He thu hian eng angin nge i rilru a khawih le? Vawiina i thu zir aṭang hian engte nge i hriat reng tûr chu le? A theih chuan chung chhanna te chu ziakin vawng la, hmuh theih tûrin chhinchhiah ang che aw.

**Ṭawngṭaina:**

Lalpa, kan Pathian vân ropui a mi, kan khawvêl buaina kârah hian I awmpuina duhawm tak avângin thlamûanna kan hmu a, nang chu kan inhumhimna leh chakna, mangan nia kan kulhbîng sâng i ni a, I awmpuina duhawm tak hnuaiah hian i hmangaihna thlawn ngai lo dawng chungin, thlamuang taka awm reng kan duh e. Amen

**-2-**

**DAY 2**

**NGHING VE NGAI LO PATHIAN CHUAN MIN TIHUAI**

**The Unshakeable God Gives Me Courage**

Bible chhiar tûr te : Sam 46:1-11

"Chuvângin, leilung hi lo danglamin, Tlângte hi tuifinriat chhûng daihah insawn mah sela, kan hlau lo vang;" Sam 46:2

**Zirlai:**

"Chuvângin, leilung hi lo danglamin, Tlângte hi tuifinriat chhûng daihah insawn mah sela, kan hlau lo vang."

A bik takin kan chhehvêl boruak buai nuaih kârah te, kan in chhungkhur leh ṭhenawm, khawvel zau zawkahte tawrhna hlauhawm leh chiaina hrang hrang ten min chim lai hian he thu a inthlamuan hi thil awlsam a ni lo. "Kan hlau lovang" han tih chhuah pawp mai chu ava huai thlâk êm ti ru!

Hlauhna hi mihringin a pianpui ve reng a ni a, ngaihtuahna fim hmang hman lova min chettîr tu leh hmalam pan thei miah lova min siamtu a ni a. Him lova inhriatna te, eng pawh ti ila a sawhkhawk dawnsawn hlauhna te, hriat ngai loh thil hlauh tlatna te pawh kan nei thei. Chu hlauhna chuan hmasawn thei lovin min siam ṭhîn a ni.

Thil dawnsawn nuam lo tak tak kan vêla thleng ṭhînte avângin heng zawhnate hi mahni kan inzawt fo ṭhîn.

Heng zawng zawng thlen lai hian khawiah nge Pathian a awm?

Engvângin nge Pathian hian heng thil hi a tihtâwp loh?

Kei leh ka hmangaihte chungah hian eng nge thleng zêl ang aw? tih te hi.

Kan vêla thil thlengte hi kan hriatthiam vek loh chang a awm ṭhîn. Heng zawhna te hi inzawt ṭhîn mah ila chhanna kan hmu lo pawh a ni thei e. Tin, huaisen taka hmalam hun hmachhawn chu kan tan thil awlsam a nih lo chang pawh a awm ang, nimahsela Pathian ṭhatna chu kan rilru puthmangah a innghat ngai si lo.

Heng hunah te hian mahni maia bei lova min pui theitu midang, kan lungrûalpui tûr leh kan kianga ding ngam mi kan belh a ṭul ṭhîn. Kan hmangaih leh kan mi rin zawngte aṭanga awka duhawm, Pathian ṭhatna leh rinawmna thu puan chhuah kan hriatte chuan beiseina thara min chhungkhatin, chakna thar min siam ṭhîn a, Pathian ṭhatna leh rintlak zia kan hriatnawnna hmunah, Amaha rinna nghat ngam tûra chakna thar kan hmu leh ṭhin.

Hlauin zam mai suh aw Pathian chu kan inhumhimna, kan chakna leh mangan nia puitu hnai reng a ni a, a ni chu kan hnênah a awm reng si a.

**-3-**

**Mahni inenlêtna:**

Lalpan i hnênah heng hla thu hmangte hian engnge sawi duh a neih tih ngaihtuah reng chungin heng hla te hi lo ngaithla teh le.

His Provision: https://www.youtube.com/watch?v=vJVHy6SnL8Y

Bow the knee: https://youtu.be/5NPkey1ZaqQ

Firm Foundation: Maverick City/ Cody Carnes

Whole world in his hands: Tim Hughes

Hlauhna hmuna kan awm lai pawhin heng hlate hian Pathian chu kan kiangah a hnai reng tih min hriat nawn tîr a, chhan sen loh zawhna kan inzawh chang leh nun hlutna kan hloh chang pawhin belhtlâk Pathian a nih zia min hrilhnawn ṭhîn.

"Ka hlau lovang" ti chhuak ngam lo khawpa delh rittu che i nunah emaw, i hmangaihteah emaw, i chhehvelah emaw a awm em?

Pathian ṭhatna leh thlamuanna i chan theih nan tuinnge pui che le?

Pathian ṭhatna leh thlamuana midangten an lo hriat theih nan muantu duhawmah i ṭang ve thei ang em?

**Ṭawngṭaina:**

Lalpa duh tak, Ka khawvêl hmachhawn mek hi hlauhawmin ka tan hriatthiam har hle mahse, ka ngaihtuahnate hrethiam a, ka chhungril ber pawh hmufiah vektu Pathian nghîng ve ngai lo ka neih che avângin lawmthu ka hrilh a che. Harsa tiin, chau hle ṭhîn mah ila hmalam pana chona thar hmachhawn tûra min tichaktu chu nang i ni a, ka tan i hnai reng tih ka hriat avang hian ka lawmin ka thla a muang a ni. Amen

**-4-**

**DAY 3**

**KA PATHIAN NGHING VE NGAI LO CHU KA RING ANG**

**I Can Trust My Unshakeable God**

Bible chhiar tûr te : Sam 46:1-11, Sam 107, Sam 116, Deut 26:5-11, Matt 28:20

**Zirlai:**

"Hawh u, LALPA thiltihte hi han en teh u" Sam 46:8

Pathian thiltih te hre reng tûrin Sam 46-na ziaktu hian min duh a, Kan hun hman mek leh hma hunah pawh Pathian rinchhan dân zirthiam tûrin min duh a ni.

An hun kal tawh chanchina an ṭhatna tûra Pathian hnathawh te hre reng tûrin Israelte fate chu an infuih thar ṭhîn a, chu chuan Pathian an biaknaah hmun laili ber a chang nghe nghe, chumi hmang chuan tunge an nih an inhre thar leh ṭhîn. An mamawh pe a, an tana ding a, chhandam ṭhîntu Pathian rinna chuan Thuthlung hlui hi a tuamchhuak vek a, chu chuan thuthlung thar Isua chhandamna hnathawh rah hlu tak hi a hrilhfiah chiang hle a ni.

Pathian, mihringa rawn chang Isua khan min hrethiamin kan harsatna te hmachhawn dân tûr a hrechiang êm êm a, mihringte dinhmun hi engnge a nih a hriat bel hneh êm avângin kan hnêna awm reng a intiam hial a nih kha. (Matt 28:20) Isua chuan - chauh, rilṭam leh lungngaihna awmzia hre chiang êm êm in, hlim leh lawm chang nia mihring dinhmun pawh a hria.

Pathian pan tûrin thinlung ṭha famkim leh thianghlim famkim kan nih kher a ngai lova. Isuan mihring nihna a hriat chian êm avângin kan phak tawka thinlunga rinawmin pan ila, a ni chuan hriatthiamna sang tak nen min lo dawngsawng ang.

**Mahni inenletna:**

I nun enfiah nan hun engemaw chen hmang la, i hun liamta te awmze nei takin han ṭhenhrang la. Pathian awmpuina leh chenchilhna i chan ni te chu han chhut kîr teh le!

I nuna Pathianin a tihsak ropui tak takte chu hre reng ang che.

Chutichuan i hun hman mek leh hma lam huna thlamuanna i neih theih nan enginnge pui che tih chhut ang che.

**Ṭawngṭaina:**

LALPA duhtak, ka hun kal tawha ka chunga i rinawmnate ka ngaihtuahin, ka tana i thiltih ropui takte avâng hian lawmthu ka hrilh a che. I hriatpui lohvin ka nunah eng thil mah a thleng lo tih ka hria a, lawmthu ka hrilh a che. Ka Pathian nghîng ve ngai lo chu i ni a, LALPA nangmah chauh ka ring zel ang che. Amen

**-5-**

**DAY 4**

**PATHIAN NGHING VE NGAILO CHU KA INNGHAHNA**

**My Confidence is in the Unshakeable God**

Bible chhiar tur te : Sam 46:1-11, Luka 24:13-35

"Ngawi ula, Pathian ka ni tih hre rawh u" Sam 46:10

"Engkim LALPAN min awmpui a, Jakoba Pathian chu kan kulhbîng sâng a ni" Sam 46:7, 11

**Zirlai:**

Eng dinhmuna ding tan pawh Amah a rinna nghattu tana Pathian thiltihtheih zia hriattir nawnna in Sam 46-na hi tih tawp a ni a. Pathian chu Pathian ngei a ni a, min awmpui reng a ni tih kan hmu. Khawvêl thil thleng mekte leh kan nuna harsatnate hian kan chakna leh nun min eiral lek lek chang awmin, Pathiana rinna nghah harsa ti taka hun kan hman laite pawhin - Pathian chu kan hnênah a awm reng tih i theihnghilh ngai lovang u.

Emmau kawnga zirtir pahnihte ang maia kan hnênah Pathian a awm reng tih hriat fuh loh chang kan nei thei a, nimahsela chung hunah te pawh chuan Pathian thiltihtheihna leh chakna chu kan tan a tawk reng fo tih kan hriat thar ava ṭul êm. Kan harsatna sut kiana awm lovin, kan tan kawl êng lovin lang mah se, a thiltihtheihna awmpuina leh chakna chu kan tan a tawk reng fovang.

Kan hun tawn leh kan tun khawvêl inher dân chu Sam ziaktu nun leh hun tawn nen a inang lo hle ngei ang, chutichung chuan Pathian chu hmasang ata tawh Pathian a ni a, he Sam ziaktu ang hian Pathiana rinna nghet tak neiin, kan hun hman mek leh nakin hun lo la awm zêl tûrah pawh Pathian chu pangngaiin a awm reng ang tih kan ring thei ang.

Hlauin zam mah ila, hun kaltawh leh kan nuna Pathian hnathawh kan chhui kîrin, Pathian chu eng dinhmuna ding tan pawh lungphum nghîng thei lo a ni tih kan chiang thei ang.

**Mahni inenlêtna:**

Arch R. Wiggins chuan, "Zinkawng khawhar mala zawhin, ka phur rit hle mahse, Isuan hnaihin zinkawng min zawhpui" a lo ti a.

"Zinkawng min zawhpui" tih chu i tan engnge a nih le?

**Ṭawngṭaina:**

Lalpa duhtak, engkim chunga thuneitu, ka rinna chu nangmahah chauh a awm a, khawvêl buaina hrang hrang kârah leng mah ila, nghîng ve ngai lo Pathian, nangma lam chauh thlîr tlat tûrin min pui ang che. Vawiiah hian i awmpuina hnuaiah thlamuang taka awm ka duh e. Isu lawmthu ka hrilh a che. Amen

**-6-**